**Šeikha Al-Mayassa bint Hamad bin Khalifa al-Thani** (s. 1983) on Qatarin emiirin Tamin bin Hamad al-Thanin sisar ja entisen hallitsijaparin Hamad bin Khalifa al-Thanin ja Moza bint Nasserin tytär. Hänet nimitettiin vuonna 2013 taiteen alan vaikutusvaltaisimmaksi henkilöksi ArtReview'n Power100-listalla. Hän on myös ollut Timen sadan vaikutusvaltaisimman henkilön ja Forbesin sadan vaikutusvaltaisimman naisen listalla vuonna 2014. Al-Mayassa on Qatar Museumsin johtokunnan puheenjohtaja ja tekee organisaation puolesta taidekauppoja. Bloomberg arvioi vuonna 2013 organisaation vuotuisten määrärahojen olevan miljardi dollaria.

Ura
---

Al-Mayassa valmistui vuonna 2005 Duken yliopistosta politiikan tutkimuksen kandidaatiksi ja kirjallisuuden kandidaatiksi. Valmistumisensa jälkeen hän perusti joulukuussa 2005 NGO Reach Out To Asia -organisaation, joka pyrkii varmistamaan, että aasialaisilla lapsilla ja nuorilla on kriisitilanteessakin mahdollisuus koulunkäyntiin. Hän aloitti samana vuonna myös julkishallinnon opintonsa New Yorkissa Columbian yliopistossa, mutta palasi vuonna 2006 takaisin Qatariin hänen isänsä nimitettyä hänet Qatar Museumsin johtokunnan puheenjohtajaksi.

Vuonna 2010 hän perusti Doha Film Instituten ja on sen johtokunnan puheenjohtaja. Organisaatio järjesti vuosina 2010–2012 kolme Doha Tribeca -elokuvafestivaalia yhteistyössä yhdysvaltalaisen media-alan yrityksen Tribeca Enterprisen kanssa.

Helmikuussa 2013 tiedotettiin, että Participant Media ja Doha Film Institute ovat luoneet viideksi vuodeksi 100 miljoonan dollarin uusiutuvan rahaston, josta on tarkoitus rahoittaa jopa 16 elokuvan kehitystyö.

Taiteen keräily
---------------

Al-Mayassa on merkittävässä asemassa taidekeräilijöiden keskuudessa omaisuutensa ja asemansa Qatar Museumsin johtokunnassa takia. Bloombergin arvion mukaan hänen vuosittainen hankintabudjettinsa Qatar Museumsille on noin miljardi dollaria.

Uskotaan, että al-Mayassa osti vuonna 2015 Paul Gauguinin *Nafea faa ipoipo?* -teoksen 300 miljoonalla dollarilla, mikä teki maalauksesta tuohon mennessä tiettävästi kaikkien aikojen kalleimman yksittäisen taideteoksen. Vuonna 2012 hän osti Cézannen *Kortinpelaajat* 250 miljoonalla dollarilla ja vuonna 2007 Mark Rotkhon *White Center (Yellow, Pink and Lavender on Rose)* -teoksen 70 miljoonalla dollarilla. Hän on myös ostanut Damien Hirstin lääkekaapin 20 miljoonalla dollarilla ja Jeff Koonsin, Andy Warholin, Francis Baconin ja Roy Liechtensteinin töitä. Al-Mayassa on pitänyt Qatarissa suuria Takashi Murakamin, Richard Serran ja Damien Hirstin taidenäyttelyitä.

Šeikha on vastuussa suuresta joukosta museoita, muun muassa Dohan islamilaisen taiteen museosta. Museon on suunnitellut arkkitehti I. M. Pei. Maaliskuussa 2019 avattu Jean Nouvelin suunnittelema Qatarin kansallismuseo ja vielä rakenteilla oleva Herzog & de Meuronin suunnittelema Orientalistimuseo kuuluvat Qatar Museumsiin.

Helmikuussa 2012 pitämässään TED Talk -puheessaan al-Mayassa korosti taiteen merkitystä kansallistunteeseen ja kertoi tahtovansa kerätä siksi taideteoksia, jotka vahvistavat qatarilaisten kansallistunnetta.

Lähteet
-------

1. ↑  The Al-Thani Dynasty GENEALOGY *royalark.net*. Viitattu 18.6.2019.
2. ↑  The Al-Thani Dynasty GENEALOGY *royalark.net*. Viitattu 18.6.2019.
3. 1 2  Sheikha Al-Mayassa bin Khalifa Al Thani | Qatari art curator *Encyclopedia Britannica*. Viitattu 18.6.2019. (englanniksi)
4. ↑  Power 100 / ArtReview *artreview.com*.  Arkistoitu 10.9.2017. Viitattu 17.6.2019.
5. ↑  Sheikha Mayassa Al Thani *Forbes*. Viitattu 17.6.2019. (englanniksi)
6. ↑  The 100 Most Influential People in the World *TIME.com*. Viitattu 17.6.2019.
7. ↑  Sheikha Mayassa Tops Art Power List for $1 Billion Spend *www.bloomberg.com*.  24. lokakuuta 2013. Viitattu 17.6.2019.
8. ↑  About ROTA | Reach Out To Asia *www.reachouttoasia.org*. Viitattu 18.6.2019.
9. ↑  Press | Doha Film Institute *www.dohafilminstitute.com*. Viitattu 18.6.2019.
10. ↑  Robert De Niro ‘disappointed’ over cancellation of Doha Tribeca film fest *Doha News*.  8.11.2015. Viitattu 18.6.2019. (englanniksi)
11. ↑  Nancy Tartaglione, Nancy Tartaglione: Berlin: Participant Media, Doha Film Institute Launch Five-Year $100M Feature Film Fund *Deadline*.  13.2.2013. Viitattu 18.6.2019. (englanniksi)
12. ↑  Sheikha Mayassa Tops Art Power List for $1 Billion Spend *bloomberg.com*.  23.10.2013. Viitattu 20.6.2019. (englanniksi)
13. ↑  Who’s Who in Qatar: The People of Qatar You Should Know About *Marhaba l Qatar's Premier Information Guide*.  22.3.2018.  Arkistoitu 17.6.2019. Viitattu 20.6.2019. (englanniksi)
14. ↑  Scott Reyburn, Doreen Carvajal: Gauguin Painting Is Said to Fetch $300 Million *The New York Times*.  5.2.2015. Viitattu 17.6.2019. (englanniksi)
15. ↑  Newley Purnell: A 30-year-old Qatari is the most powerful person in art—even if she didn’t buy a $142 million painting *Quartz*. Viitattu 17.6.2019. (englanniksi)
16. ↑  Robin Pogrebin: Qatari Riches Are Buying Art World Influence *The New York Times*.  22.7.2013. Viitattu 18.6.2019. (englanniksi)
17. ↑  Qatar Museums Authority to Present Murakami – Ego A New Exhibition by Japanese Artist Takashi Murakami  7.10.2011. Qatar Museums Authority.  Arkistoitu 31.1.2012. Viitattu 17.6.2019.
18. ↑  US sculptor plants 50ft steel towers in Qatari desert *The Independent*.  9.4.2014. Viitattu 17.6.2019. (englanniksi)
19. ↑  Hirst’s ‘Relics’ to surprise Doha *Gulf-Times*.  10.10.2013. Viitattu 17.6.2019. (arabiaksi)
20. ↑  Expect the unexpected at the new National Museum of Qatar *theartnewspaper.com*. Viitattu 18.6.2019.
21. ↑  Sheikha al-Mayassa, Patron of – Some of – the Arts *Fanack.com*.  Arkistoitu 12.12.2019. Viitattu 18.6.2019. (englanniksi)